बेहतर संवाद स्थानीय, आसान व परिचित भाषा में ही संभव है, इस निष्कर्ष की ओर ले जाने वाली कुछ घटनाएं पिछले कुछ दिनों में घटी हैं। हिंदी-विरोधी राज ठाकरे उत्तर भारतीय मतदाताओं के पास जाकर हिंदी में वोट मांग रहे हैं। मराठी अस्मिता के लिए शोर मचाने वाले राज ठाकरे को हिंदीभाषियों से संवाद के लिए हिंदी का सहारा लेना पड़ा, यह तथ्य स्वयं बहुत कुछ कह देता है। राजभाषा विभाग के बाद ट्राई (भारतीय दूरसंचार नियामक प्राधिकरण) ने भाषा आसान करने का आदेश निकाला है। ट्राई ने मोबाइल सेवा देने वाली ऑपरेटर कंपनियों से अपने ग्राहक सेवा केंद्र की भाषा आसान करने को कहा है। प्राधिकरण ने ऑपरेटरों से जानकारी देने के लिए हिंदी और एक स्थानीय भाषा में भी सेवा मुहैया कराने के लिए कहा है। प्राधिकरण ने यह कदम लोगों की इस आशय की शिकायतों के बाद उठाया है कि उन्हें ग्राहक सेवा केंद्र की भाषा पूरी तरह समझ में नहीं आती।